  Виталий Пронин Тон вӧлмы, тон лобӟы, мынам кырӟанэ!    Быдӟым Вормонэн валче Ижын буре вайизы ожмаськем писательёсты. Гожъяськисьёслэсь «Вунонтэм полксэс» радъян сярысь малпан вордӥськиз Писательёслэн огазеяськонзылэн кивалтӥсезлэн Пётр Захаровлэн йыраз. Малпанэз уже пыӵатон борды мыло-кыдо басьтӥськиз огазеяськонлэн литконсультантэз Богдан Анфиногенов.Ужрадэ пыриськизы туала писательёс, журналистъёс, пӧртэм удмурт изданиослэн кивалтӥсьёссы, студентъёс. Ваньзы соос киосазы нуизы Быдӟым оже пыриськем удмурт писательёслэсь туспуктэмъёссэс. Карл Маркс ульчаетӥ вамышъяса, колонна Советской ульчае кожиз но Национальной библиотекалэн юртэз азе дугдӥз.  Татын тӧл шорын ӝуало яркыт горд тюльпанъёс. Ӵапак соос вӧзы султӥз  «Вунонтэм полк».  Огез бӧрсьы мукетыз чузъяськизы ожын бырем солдатъёсмылэн но туала авторъёслэн Вормонлы сӥзем кылбуръёссы.Надежда Юдицкая юромо та ужрадэ шуыса Балезино кемысь лыктэм. Кылбур лыдӟисьёслэн республикаямы ортчылӥсь ӵошатсконъёсазы солэн вормемез но  вань. Мыным, пе, туж ярало Олег Поскрёбышев кылбурчилэн чуръёсыз. Солдатъёсмес буре вайыса, Надежда Исмагиловна татын но одӥгзэ лыдӟиз, люкаськем калыклэсь мылкыдзэ бугыртӥз.Мукетыз кышномурт -  Елена Степановна Миронова - сьӧраз ваем атаезлэсь, С. Широбоковлэсь книгаоссэ. Кылсярысь, «Ожмаськон лудын» бичет 1945-тӥ арын потэмын.  Сое поэтлы фронтын дыръяз ик почта пыр келяллям. Степан Широбоков соку Австриын вылэм, книгалэн нырысь бамаз ик гожтэм: книгаез басьтӥ Баден городын дыръям…Сюлэмез бугыртӥсь чуръёсты лыдӟизы на кылбурчи Галина Романова, прозаик Ульфат Бадретдинов, егит кылбурчи Богдан Анфиногенов но мукетъёс.    Акция дыръя ик кенешемын вал: вуонозэ таӵе ужрадэз Вормон Нуналэ, 9-тӥ мае, ортчытоно. Писательёслэн вунонтэм полксы азьпал радъёсын вамышъяны кулэ. Угось штыкен, пыӵалэн ожмаськем сяна, соос кылдытъязы азьлань валтӥсь, калыкез ӝутӥсь, бугыртӥсь чуръёссэс.Тон вӧлмы, тон лобӟы, мынам кырӟанэ,Вирен пылатэм лудъёсы.Тон вӧлмы, тон лобӟы, мынам кырӟанэ,Тылын сутылэм гуртъёсы…Михаил Петровлэн та чуръёсыз выль сямен чузъяськизы, зэмзэ но вадьсытӥмы лобазы но яркыт горд тюльпанъёс вылэ выдӥзы кадь…Елена Миннигараева Туспуктэм: vk.com/myudm  Теги: БыдымВормон удмуртдунне удмуртлитература  